Mag jy ŉ All Black-trui dra?Dis een van daardie taai toffies waaraan daar jare lank al gekou, gekou en herkou word: Suid-Afrikaners wat die All Blacks ondersteun. Hoekom doen hulle dit? Is dit ŉ emosionele of politieke besluit omdat daar nie met dinge saamgestem is (of nou daarmee saamgestem word nie) met dít wat in die land aangaan, of is dit omdat die All Blacks die toon aangee, die wêreld se beste span is en aanskoulike rugby speel? Die wond is die afgelope paar weke in Kimberley weer oopgekrap toe twee afrigters van Griekwas, Deon Carney en Joe Molala, deur Griekwas se president, Jannie Louw, uit hul poste as hulpafrigters van Griekwas se Akademiespan (Cravenweek) onthef is. Dit was omdat hulle openlik die All Blacks ondersteun en All Black-truie in die openbaar dra of op Facebook daarmee verskyn. Jammer, het Molala gesê en nou mag hy weer afrig, maar Carney, wat tussen 2010 en 2012 vir die Wellington Lions in Nieu-Seeland gespeel het, sit steeds sy voet neer. Hy was immers verlede seisoen een van die hulpafrigters van Griekwas se Cravenweekspan en toe het geen haan daaroor gekraai nie. Daar is altyd twee kante van die saak. Ondersteun John Mitchell nie steeds innerlik die All Blacks nie, al rig hy die Bulls af? Wat van die rits Suid-Afrikaanse afrigters wat oorsee afrig (afgerig het) soos Frans Ludeke, Jimmy Stonehouse, Heyneke Meyer, Nick Mallett, Allister Coetzee, Dawie Theron, Johan Ackermann, Gary Gold, Phil Pretorius, Loffie Eloff, Johann van Graan en ook Rassie Erasmus? Het hulle ooit enige ander span as die Bokke ondersteun? Wat van Munster se eertydse fiksheidsghoeroe Aled Walters, wat nou deur Rassie Erasmus by die Bokke betrek is? Of die Nieu-Seelander Paul Feeney wat by die Stormers doenig is? Maar het een van hulle al ooit ŉ ander trui as dié van hul huidige span/werkgewer in die openbaar gedra?